钦定古今图书集成/明伦汇编/官常典/第648卷 > 萧昱
## 钦定古今图书集成/明伦汇编/官常典/第648卷 > 萧昱

按《绍兴府志》：“昱字用光，山阴人。授贵溪令，以简易慈
爱为政，民甚德之。寻丁母忧，复补高密。初民困于征
输，皆相率亡去。昱至，缓征发赈，流徙渐归。密地当沙
河下流，漫流杀稼，昱治塘浚沟，取南人水耕法，教民
滨海为田，立均徭九等例，抚按取其式颁之。通省政
暇，亲课诸生，朔望集耆老于庭，导民孝弟。卒于官，民”
倾邑哭送，有及淮而返者，两邑皆祠祀之。